10 คาถารักษาธุรกิจครอบครัว หนังสือดีที่ต้องอ่าน
เมื่อต้นเดือน ก.พ.ที่ผ่านมา ผมได้มีโอกาสไปบรรยายอบรมให้แก่เจ้าของและทายาทธุรกิจครอบครัวของหลักสูตร B Smart รุ่น 3
21 ก.พ. 2555

เมื่อต้นเดือน ก.พ.ที่ผ่านมา ผมได้มีโอกาสไปบรรยายอบรมให้แก่เจ้าของและทายาทธุรกิจครอบครัวของหลักสูตร B Smart รุ่น 3
โดย..กิติพงศ์ อุรพีพัฒนพงศ์ 
เกี่ยวกับเรื่องการสืบทอดธุรกิจที่จัดโดยธนาคารกรุงเทพ กับ Cedi ของมหาวิทยาลัยกรุงเทพ และได้รับแจกหนังสือ 10 คาถารักษาธุรกิจครอบครัว ซึ่งเขียนโดย คุณปิยะ ซอโสตถิกุล ซึ่งได้จัดพิมพ์โดยธนาคารกรุงเทพเมื่อต้นเดือน ม.ค. 2555 พร้อมกับหนังสือของผม
เมื่อได้อ่านหนังสือเล่มนี้จบลง ผมจึงคิดว่าผู้สนใจและติดตามเรื่องธุรกิจครอบครัวควรต้องได้อ่านหนังสือเล่มนี้ หนังสือเล่มนี้ผู้เขียนเป็นผู้จบการศึกษาปริญญาตรีจาก MIT และ MBA จากฮาร์วาร์ด แถมยังเคยเป็นผู้ช่วยผู้จัดการใหญ่ของธนาคารกรุงเทพและเป็นผู้บริหารของธุรกิจครอบครัวกลุ่ม Seacon จึงมีประสบการณ์ของจริงในฐานะที่ปรึกษา เจ้าหนี้ และผู้ประกอบธุรกิจครอบครัวด้วยตนเอง แต่เสียดายที่ไม่มีขายทั่วไป ท่านผู้สนใจต้องติดต่อผู้เขียนหรือขอจากธนาคารกรุงเทพเองครับ
เหตุผลที่ผมคิดว่าทุกคนควรอ่านหนังสือเล่มนี้มีดังนี้ครับ
1.หนังสือเล่มนี้อ่านง่ายและสนุก เพราะเรียบเรียงจากการบรรยายและประสบการณ์จริงของผู้เขียน
2.มีกรณีศึกษาจริงของไทย
3.อธิบายปัญหาและทางออกเพื่อแก้ไข
โดยผู้เขียนได้บอกถึงสาเหตุในการเขียนหนังสือเล่มนี้ 3 ข้อ คือ
1) ตามสถิติแล้วโอกาสที่ธุรกิจครอบครัวจะจบลงในมือของทายาทรุ่นต่อไปมีสูงมาก
2) ตำราที่สอนให้รวยมีเยอะแล้ว แต่ที่สอนให้รอดไม่ค่อยเห็น
3) ทายาทธุรกิจรุ่นใหม่ๆ ที่จบปริญญาสูงๆ มักหลงทางเยอะ 
อันเป็นเรื่องจริงของธุรกิจครอบครัวไทย
ส่วน 10 คาถารักษาธุรกิจครอบครัว (คล้ายๆ) กับบัญญัติ 10 ประการทางกฎหมายของการตั้งบริษัทครอบครัว และบัญญัติ 10 ประการการวางแผนภาษีของบริษัทธุรกิจครอบครัวของหนังสือผม 
ซึ่งแต่ละคาถาผู้เขียนได้บอกแนวทางแก้ไขด้วย ผมจะเอาเฉพาะหัวข้อ 10 คาถาของหนังสือว่าคาถา 10 คาถามีอะไรบ้าง
1.จงอย่าขยายเร็วเกินตัว
2.จงอย่าออกนอกความถนัด
3.จงรักษาสภาพคล่อง
4.จงปรับตัวให้ทันต่อสภาวะการแข่งขัน
5.จงอย่าเก็งกำไรสินค้าหรือวัตถุดิบ
6.จงอย่านำเงินของธุรกิจไปใช้ผิดวัตถุประสงค์
7.จงอย่าให้ธุรกิจพึ่งคนคนเดียวหรืออยู่กับคู่ค้าไม่กี่ราย
8.จงอย่าเชื่อคนง่าย
9.จงรู้ว่าเมื่อใดควรจะยอมแพ้
10.จงมีคุณธรรมและความซื่อสัตย์ในการทำธุรกิจ
ผู้เขียนได้อธิบายในแต่ละคาถา ผู้เขียนได้อธิบายถึง “หลุมกับดัก” “หายนะที่เกิดขึ้น” (กรณีศึกษาพร้อมแนวทางแก้ไข) อันเป็นเรื่องที่ผู้อ่านควรจะนำไปศึกษาอย่างละเอียดต่อไป
ผมดีใจที่มีหนังสือดีฉบับภาษาไทยที่จะให้เจ้าของธุรกิจครอบครัวไทยได้อ่านและมีโอกาสศึกษาโดยเฉพาะตัวอย่างกรณีศึกษาของเมืองไทยที่ทุกคนจะได้เรียนรู้ จุดมุ่งหมายของหนังสือเล่มนี้คงเหมือนของผมคือต้องการให้ธุรกิจครอบครัวไทยสามารถอยู่รอดได้อย่างยั่งยืนและหวังว่าผู้เขียนจะเขียนเรื่องที่มีประโยชน์ต่อวงการธุรกิจครอบครัวไทยเพิ่มขึ้นอีก